**B. Osobitná časť**

**K § 1**

V nadväznosti na schválený zákon č. 150/2019 Z. z. o prevencii a manažmente introdukcie a šírenia inváznych nepôvodných druhov a o zmene a doplnení niektorých zákonov (ďalej len „zákon o inváznych nepôvodných druhoch“) sa vydáva zoznam inváznych nepôvodných druhov rastlín a nepôvodných druhov živočíchov vzbudzujúcich obavy Slovenskej republiky, ktorý je uvedený v prílohe č. 1 a v prílohe č. 2 predkladaného nariadenia vlády Slovenskej republiky.

Druhy uvedené v návrhu nariadenia vlády sú podľa príloh č. 2 a 2a vyhlášky Ministerstva životného prostredia Slovenskej republiky č. 24/2003 Z. z., ktorou sa vykonáva zákon č. 543/2002 Z. z. o ochrane prírody a krajiny v znení neskorších predpisov už v súčasnosti zaradené medzi invázne nepôvodné druhy. Vzhľadom k tomu, že sa na tieto druhy vzťahuje ustanovenie § 23 ods. 4 zákona o inváznych nepôvodných druhoch, na ich zaradenie do národného zoznamu inváznych nepôvodných druhov sa nepoužije ustanovenie § 2 ods. 1 druhej vety zákona o inváznych nepôvodných druhoch. Ich zaradenie do národného zoznamu teda nie je podmienené aplikáciou ustanovenia článku 4 ods. 3 a článku 5 ods. 1 nariadenia EÚ, v zmysle ktorých je možné invázne nepôvodné druhy zaradiť do zoznamu len ak spĺňajú príslušné kritériá, ktorých súčasťou je i posúdenie rizík vykonané podľa článku 5 ods. 1 nariadenia EÚ.

**K § 2**

Dátum nadobudnutia účinnosti nariadenia vlády sa navrhuje vzhľadom na dĺžku legislatívneho procesu na 1. január 2020.